Document ID: 32014D0068

ROZHODNUTIE RADY
z 28. januára 2014,
ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Latvijas Banka
(2014/68/EÚ)
RADA EURÓPSKEJ ÚNIE,
so zreteľom na Protokol (č. 4) o Štatúte Európskeho systému centrálnych bánk a Európskej centrálnej banky pripojený k Zmluve o Európskej únii a Zmluve o fungovaní Európskej únie, a najmä na jeho článok 27 ods. 1,
so zreteľom na odporúčanie Európskej centrálnej banky ECB/2013/42 z 15. novembra 2013 Rade Európskej únie o externom audítorovi Latvijas Banka (1),
keďže:
(1)
Účty Európskej centrálnej banky (ECB) a národných centrálnych bánk Eurosystému majú overiť nezávislí externí audítori odporúčaní Radou guvernérov ECB a schválení Radou Európskej únie.
(2)
Podľa článku 1 rozhodnutia Rady 2013/387/EÚ (2) Lotyšsko spĺňa potrebné podmienky na prijatie eura a výnimka v prospech Lotyšska uvedená v článku 4 aktu o pristúpení z roku 2003 (3) sa zrušuje s účinnosťou od 1. januára 2014.
(3)
Rada guvernérov ECB odporučila, aby bola spoločnosť SIA Ernst & Young Baltic vymenovaná za externého audítora Latvijas Banka na finančný rok 2014.
(4)
Je vhodné postupovať podľa odporúčania Rady guvernérov ECB a zodpovedajúcim spôsobom zmeniť rozhodnutie Rady 1999/70/ES (4),
PRIJALA TOTO ROZHODNUTIE:
Článok 1
V článku 1 rozhodnutia 1999/70/ES sa dopĺňa tento odsek:
„18. SIA Ernst & Young Baltic sa týmto schvaľuje ako externý audítor Latvijas Banka na finančný rok 2014.“
Článok 2
Toto rozhodnutie nadobúda účinnosť dňom jeho oznámenia.
Článok 3
Toto rozhodnutie je určené Európskej centrálnej banke.
V Bruseli 28. januára 2014

Labels: 2
4
18